НыбжьыщIэхэм я адэжь щIыналъэм зыщагъэпсэху
Мы махуэхэм «Горный родник» санаторэм зыщагъэпсэху Тыркум, Израилым, Ставрополь крайм, Осетие Ищхъэрэ — Аланием и Мэздэгу районым щыпсэу ди лъэпкъэгъу ныбжьыщIэ 60-м щIигъум.
Ахэр къазэрыхуеблэгъам и щIыхькIэ зэхаша пшыхьыр ирагъэкIуэкIащ артистхэу КIэхумахуэ ФатIимэрэ Нэгъуей Анзоррэ. Абыхэм къыхагъэщащ нэгъуэщI щIыпIэхэм щыпсэу ди лъэпкъэгъухэм хуаIэ пыщIэныгъэм зрагъэубгъун папщIэ республикэм и унафэщIхэм лэжьыгъэшхуэ зэрызэфIахыр, щIыналъэхэм я зэхущытыкIэхэр ирагъэфIэкIуэну зэрыхущIэкъур.
КIэхумахуэм ныбжьыщIэхэр кIэщIу хигъэгъуэзащ ди щIыпIэм ис лъэпкъхэм ижь-ижьыж лъандэрэ хьэщIэхэм, нэхъыжьхэм пщIэшхуэ хуащIу къызэрекIуэкIым, хабзэ дахэхэр зэрыщызекIуэм.
Хамэ щIыналъэхэм щыпсэу ныбжьыщIэхэм я адэжь хэкум зыщагъэпсэхуныр къызэригъэпэщащ КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм. Абы и Iэтащхьэ КIурашын Анзор сабийхэр къыхуриджащ гукъинэжу загъэпсэхуну, ныбжьэгъущIэхэр зрагъэгъуэтыну, я щIэныгъэм хагъэхъуэну.
— Ди къалэн нэхъыщхьэр сабийхэм я узыншагъэр едгъэфIэкIуэнырщ, я нэгу зедгъэужьынырщ, лъэпкъ хабзэхэм хэдгъэгъуэзэнырщ, я анэдэлъхубзэр едгъэджынырщ. ЩIыналъэм туристхэр нэхъыбэу къетшэлIэну, нэгъуэщI щIыпIэхэм щыпсэу ди лъэпкъэгъухэм яхудиIэ пыщIэныгъэр нэхъри дгъэбыдэну ди мурадщ, — жиIащ КIурашыным.
Зэхыхьэм кърихьэлIа хьэщIэхэм папщIэ концерт гукъинэж ятащ. Къызэхуэсахэм я нэгу зрагъэужьащ республикэм и артист ныбжьыщIэхэм, уэрэдымрэ къафэмкIэ сабий ансамблхэм.
«Горный родник» зыгъэпсэхупIэм зэрыщыIэну зэманым къриубыдэу ныбжьыщIэхэм щIыналъэм и щIыпIэ дахэхэм зыщрагъэплъыхьынущ, щэнхабзэ, егъэджэныгъэ зэхыхьэхэр къыхузэрагъэпэщынущ, республикэм ис лъэпкъхэм я IуэрыIуатэм, хабзэхэм хагъэгъуэзэнущ.
Лагерыр къызэзыгъэпэщахэр щогугъ абы и фIыгъэкIэ щIыналъэхэм я зэхущытыкIэхэр ефIэкIуэным, нэгъуэщI щIыпIэхэм щыпсэу ди лъэпкъэгъухэмрэ хэкужьым исхэмрэ я зэхуаку мамырыгъэ, зэныбжьэгъугъэ дэлъыным хэлъхьэныгъэ хуащIыну.
ТЕКIУЖЬ Заретэ.
